ΚΑΛΟΚΑΙΡΙ 2019

ΑΠΟΧΑΙΡΕΤΙΣΤΗΡΙΟ για τα παιδιά της ΣΤ΄τάξης

Ένας ακόμη όμορφος κύκλος κλείνει που ξεκίνησε τον Σεπτέμβρη του 2018 και τελειώνει κάπου εδώ……….το καλοκαίρι του ΄19.

Και τι δε βιώσαμε σ΄αυτόν τον κύκλο! Γνώση, μάθηση, αποκτήσαμε εμπειρίες, χαρά, γέλια, χτυποκάρδια, αγωνίες, εντάσεις που προσπαθήσαμε να ξεπεράσουμε.

Όπλο μας, η θέληση, η εργατικότητα, η ευσυνειδησία, η συνεργασία, ο σεβασμός. Κάναμε τα λόγια, έργα και πράξη. Δουλέψαμε πολύ σκληρά, όλοι μαζί ενωμένοι: Σύλλογος Εκπαιδευτικών, Σύλλογος Γονέων & Κηδεμόνων και μαθητές. Στοχεύσαμε πάνω από όλα στις ανθρωπιστικές αξίες.

**Ο Γκαίτε είπε: «Δεν μου αρέσει το εύκολο, ποθώ το ιδανικό!»**

Ήρθε όμως η ώρα να αποχαιρετήσω του μαθητές της ΣΤ΄τάξης……………………

* Ανοίξτε τα φτερά σας παιδιά και πετάξτε. Οι ουρανοί είναι δικοί σας. Στοχεύστε ψηλά!

Η νεανική σας προσωπικότητα από τη φύση της διαθέτει αισιοδοξία, ελπίδα, ονειροπόληση, φαντασία, θάρρος, τόλμη, ευστροφία, οξυδέρκεια, επαναστατικότητα, αντιδραστικότητα, αγωνιστικότητα, ανυπομονησία, ορμή και πάθος.

Τα ιδανικά σας θα θέσουν τις βάσεις για κοινωνική αλληλεγγύη και συνεργασία των λαών αλλά και θα ενισχύσουν τις ανθρωπιστικές αξίες. Θα αποτελέσουν τα θεμέλια για έναν ειρηνικό κόσμο, όπου ο άνθρωπος θα είναι σκοπός και όχι μέσον. Είστε η ελπίδα μας παιδιά μου.

Εκπληρώστε τα όνειρά σας για ανώτερα επίπεδα ζωής και υψηλότερες βαθμίδες πολιτισμού.

Ο νέος άνθρωπος έχει ανάγκη από πρότυπα συμπεριφοράς για να τα μιμηθεί, να παραδειγματιστεί, για να φιλοδοξήσει να τα φθάσει και ίσως να τα ξεπεράσει.

Η ανθρώπινη ψυχή έχει περισσότερη ανάγκη του ιδανικού παρά του πραγματικού. Με το πραγματικό, υπάρχει κανείς. Με το ιδανικό ζει.

**Ο Θουκυδίδης είπε: «Όπου τα βραβεία της αρετής είναι πολύ μεγάλα, εκεί ακριβώς αναδεικνύονται και άριστοι πολίτες».**

Με ειλικρινή αισθήματα αγάπης

Η Διευθύντρια του 2ου Δημοτικού Σχολείου ΓΛΥΦΑΔΑΣ

Χανιώτη Μαρουσώ

Φτάσαμε κιόλας στο τέλος μιας δημιουργικής χρονιάς για όλους μας. Μόνο έντονα συναισθήματα, γεμάτα αγάπη και συγκίνηση κατακλύζουν την καρδιά μου. Η ανεξάντλητη ενέργειά σας, η έντονη δημιουργικότητά σας και η αξιοθαύμαστη προσπάθειά σας είναι μόνο μερικά από τα στοιχεία εκείνα που θα μείνουν χαραγμένα για πάντα στο μυαλό μου. Καθημερινά, ήμουν αυτόπτης μάρτυρας της ευστροφίας σας, της αποφασιστικότητάς σας και της αποτελεσματικότητάς σας.

Να έχετε πάντοτε στο νου σας ότι η συμβολή σας στην πνευματική ανόρθωση του τόπου είναι και θα είναι απολύτως αναγκαία,εφόσον με τη λαμπρότητα και την καθαρότητα του πνεύματός σας, θα διώξετε μακριά το πνευματικό νέφος, που τείνει να καλύψει την κοινωνία μας.

Εύχομαι ολόψυχα να είστε εσείς, που με τον προσωπικό σας μόχθο και το αστείρευτό σας ενδιαφέρον για το κοινωνικό μας σύνολο, θα συνδράμετε καθοριστικά στην άρση του σημερινού αδιέξοδου, στο οποίο έχουμε περιέλθει. να είστε πάντα υγιείς, εσείς και οι οικογένειές σας, και να έχετε πάντα επιτυχίες στην προσωπική και μετέπειτα επαγγελματική ζωή σας.

Με παντοτινή αγάπη,

Δόδογλου Παναγιώτα

Αγαπητά μας παιδιά που τελειώνετε τώρα το Δημοτικό,θα ήθελα να σας ευχηθώ να

έχετε Καλή Πρόοδο  στους νέους δρόμους που ανοίγονται μπροστά σας.

  Με υγεία αλλά και με σύνεση ν'ανοίξετε πανιά για ένα ακόμα λιμάνι στη ζωή σας αυτό της Δευτεροβάθμιας Εκπαίδευσης.

                                        Η δασκάλα σας

                                 Αλεξάνδρα Καραφουλίδη

Μια ακόμα σχολική χρονιά έφτασε στο τέλος της και ήρθε η στιγμή να αποχαιρετήσουμε τους μαθητές της ΣΤ΄ Δημοτικού.

Πόσο γρήγορα περνούν τα χρόνια!   
Πότε ήταν που τα παιδιά αυτά σαν τρομαγμένα σπουργιτάκια πέρασαν το κατώφλι του 2ου Δημοτικού Σχολείου και ήρθαν στην Α΄ Δημοτικού.   
         Εγώ είχα τη χαρά να είμαι δασκάλα τους στην Γ΄ και Δ' τάξη. Έχω τόσες μνήμες, σκέψεις και συναισθήματα απ' αυτά τα δύο χρόνια που δεν   
χωρούν να αποτυπωθούν πάνω στο άψυχο χαρτί. Πιστεύω, ότι έβαλα ένα μικρό λιθαράκι στο ταξίδι της ζωής σας.  
         Εύχομαι ολόψυχα ο καθένας και η καθεμιά από εσάς να έχει υγεία, να είστε ευτυχισμένοι και να πετύχετε ό,τι ονειρεύεστε στη ζωή σας!!  
  
        Θα σας θυμάμαι πάντα με αγάπη                                                                                         
                                                                                                    Η δασκάλα σας

                                                                                                                         Πόπη Νικολαΐδη

 Ήμουν δασκάλα των υπέροχων αυτών παιδιών  στην Α΄ και Β΄ Δημοτικού.Το

 μαθησιακό επίπεδο του τμήματος ήταν υψηλό.

Θυμάμαι πως υπήρχε κλίμα αλληλοβοήθειας,κατανόησης και συνεργασίας τόσο μεταξύ των παιδιών όσο και με μένα.Ήταν εργατικά ,φιλότιμα και κοινωνικά παιδιά.

Η ανταπόκριση των γονέων ,σε ότι ζητούσα,ήταν άμεση και αποτελεσματική.Η συνεργασία μας άψογη.

Τα χθεσινά πρωτάκια ,έγιναν νεαρά άτομα που αφήνουν το Δημοτικό για το άλλο μεγάλο σχολείο,το Γυμνάσιο.

Η  συγκίνηση μου ,μεγάλη.Η αγάπη μου,ακόμα μεγαλύτερη.Να έχετε στην καρδιά σας αγάπη και αισιοδοξία.Να πραγματοποιήσετε ότι επιθυμείτε.'Όσο ψηλά  και να φτάσετε στην ζωή σας,να θυμόμαστε τους στίχους του ποιητή.

    << 'Οτι έχεις μέσα σου παιδιάτικο σα θησαυρό να το φυλάξεις,τους λογισμούς,τους πόθους σου άλλαξε,μ' αυτό ποτέ να μην αλλάξεις >>

Να ξέρετε πως μόνο ότι φυλάξετε παιδιάτικο θα μείνει απείραχτο απ' τα χρόνια.

                                                                   Ευλογημένη συνέχεια,

                                                                   Η δασκάλα σας,

                                                                      Γιώτα Γκούσκου.

Πέρασαν κι όλας έξι χρόνια από τότε που περάσατε την πόρτα αυτού του σχολείου. Μου φαίνεται σαν χθες που πρωτοαντίκρισα αυτά τα γελαστά παιδικά προσωπάκια, τα γεμάτα αθωότητα , αγωνία αλλά και ενθουσιασμό και δυσκολεύομαι να πιστέψω πως ήρθε η ώρα να περάσετε το σταυροδρόμι και να προχωρήσετε προς το Γυμνάσιο.

Μαζί περπατήσαμε τα δυο πρώτα χρόνια του Δημοτικού, χρόνια υπέροχα, γεμάτα γέλια, χαρές, ευγένεια και καλοσύνη.

Ήσαστε και είστε καταπληκτικά παιδιά, υπέροχοι χαρακτήρες, ωραίοι άνθρωποι.

Ένας καινούριος δρόμος ανοίγεται τώρα μπροστά σας, γεμάτος νέες προκλήσεις, όνειρα, ελπίδες, ορίζοντες. Με τις γνώσεις που αποκτή- σατε είστε έτοιμοι να προχωρήσετε.

Σας ευχαριστώ για τις ωραίες στιγμές που περάσαμε μαζί και σας εύχομαι να είστε πάντα υγιείς και να απολαύσετε το ταξίδι σας προσανατολισμένοι σταθερά στους στόχους σας και με ανθρωπιά και σεβασμό στον εαυτό σας να προχωρήσετε στη ζωή.

Μην ξεχνάτε όσα μάθατε...

Μην ξεχνάτε να ονειρεύεστε...

Μην ξεχνάτε να ζείτε...

Μην ξεχνάτε να αγαπάτε...

Καλή συνέχεια!!!

Με πολλή πολλή αγάπη

Η δασκάλα σας

Γιούλη Χατζηκωνσταντίνου